
KAPITEL 1


Jeg sad og gloede tomt ud i luften bag mit skrivebord. Helt væk fra omverdenen. Alt omkring mig var kaos. Hele redaktionen stod på den anden ende. Præsidenten havde igen twittet et eller andet. Der var stor diskussion om, hvad man skulle mene eller ikke mene om det, og hvordan det skulle fortolkes så det passede ind i avisens ”ånd”. Redaktøren var rødglødende og min kaffe var kold. Petitesser, tænkte jeg og skred.


Nede på gaden styrtede folk rundt mellem hinanden, råbte på gule taxier, ventede utålmodigt på en Uber eller masede op og ned ad trapper til undergrunden. Selv slentrede jeg roligt mellem myrerne, der opførte sig som om nogen havde rodet op i deres tue med en pind.


Selvom klokken ikke var mere end ti om formiddagen, var der mindst 27 grader i skyggen og min lokale bar, Bukowski, havde lige slået døren op. Jeg hilste venligt på bartenderen, Mike, der havde været min betroede ven i adskillige år, og som stamkunde nød jeg visse privilegier. Han tappede en iskold fadøl til mig. Stor.


Bukowski var en bar vis klientel mestendels bestod af intellektuelle og nørder. Og så en hel del, der troede de tilhørte én af delene. Det var som regel de morsomste. Alene af den grund, at de kvajede sig gang på gang. Fælles for dem alle var, at de mødte sent op. Helst efter mørkets frembrud.


Mike var en spøjs fyr og altid i godt humør. Han var en høj, kraftig mand, ikke det mindste fed, med lyst krøllet hår. Altid i hvid skjorte, mørke bukser og vest. Ingen slips; det passede ligesom ikke til klientellet.


Han havde opnået en flot afgangseksamen, højeste karakter, fra Havard Law School, ligesom Obama. Mike fandt alligevel det juridiske en smule for tørt, så efter en kort ansættelse på et advokatkontor, slog han sig på de våde varer og blev bartender i en mondæn natklub på Manhattan.


Skæbnen ville, at han dér mødte Lisa som kom der jævnligt. Hun var hans diametrale modsætning. Spinkel med mørkt, glat, skulderlangt hår. Hendes ansigt var næsten hjerteformet og med varme brune øjne. Hendes klassiske næse gjorde hendes udseende fuldendt.


Hun sad altid i baren, enten alene eller sammen med en veninde. Aldrig i selskab med en mand. Hun talte stort set aldrig med de andre mænd i baren og Mike havde en mistanke om, at hun nok var lesbisk. Det skulle senere vise sig, at dér havde han taget grundigt fejl. De talte ofte sammen og havde nogle gode samtaler om vidt forskellige emner. Hun var meget vidende og meget nysgerrig. Et halvt års tid efter de havde mødt hinanden, giftede de sig. Hun var datter af Bukowskis ejer og efter endnu et halvt års tid, overtog Mike stedet. Hans uddannelse og væremåde, var årsagen til, at han kunne snakke med både de intellektuelle, nørderne og dem, der troede de var en af delene. Mike var til alle mennesker; også ham eller hende, der blot kom ind fra gaden og var ulykkelig over et eller andet og sad og græd ned i drinken. Også de såkaldte skæve skruer, kunne han håndtere. Indbegrebet af en bartender. Han var upolitisk, diplomatisk og empatisk. Men var der optræk til ballade, greb han resolut ind. Det var dog sjældent, da hans størrelse fratog de fleste lysten til at lave ballade.


Denne varme formiddag henlå Bukowskis lokale i halvmørke. Et behageligt halvmørke. Lokalet, der var holdt i rødbrune farver, var aflangt, med baren i hele rummets længde, og med topersoners båse på den modsatte side. Der var ikke meget plads mellem baren og båsene. Når der var mange mennesker, måtte man mase sig frem til enten udgangen eller toilettet, der lå helt for enden.


Værtshusets udsmykning var sparsom, men på væggen bag baren og ved siden af spejlet, hang der dog et lidet flatterende portræt af Charles Bukowski, signeret af himself, fire år før hans død. Ved siden af portrættet hang en guld indrammet plakat, med disse ord af selv samme:


Lightning new cigarettes,


Pouring more


Drinks.


It has been a beautiful fight.


Still is.


Teksten fik mig til at tænke over mit eget liv og min egen situation. Igen.


Det var snart længe siden jeg havde præsteret et ordentlig scoop til avisen. I flere måneder havde jeg søppet rundt i de samme daglige rutiner, uden at komme med noget af betydning.


Min seneste, nogenlunde fornuftige artikelserie, havde handlet om nepotisme inden for skolevæsenet i New York. Ikke en artikel, der udløste det store drama, men dog gav mig lidt ”credit” hos min redaktør. Jeg havde tidligere lavet nogle reelle scoop, der havde sørget for lang snor til mig fra avisens side. Men det var, som sagt, snart længe siden.


Jeg kunne godt mærke på min redaktør, at han længtes efter, at der skulle komme noget genialt fra min hånd. At det var på tide at dyppe pennen dybt i blækhuset og få smurt nogle store, sorte versaler hen over forsiden.


Var jeg udbrændt, som man siger, allerede i en alder af et par af tredive? Jeg havde kolleger på over 70 år, der leverede det ene scoop efter det andet. Var det en særlig evne, et talent, der var de få forundt? Næppe! Det var nok snarere hårdt arbejde. 90 procent slid og 10 procent held. Dette syntes at være fordelingen. Jeg indså, at jeg måtte snarest finde et emne, grave dybt og afdække noget smuds. Jeg kunne ikke forlade mig på 10 procent slid og 90 procent held.


Fantasiløst fortsatte jeg med at stirre tomt ud i luften og undgik med vilje at se på plakaten bag baren.


Selvom jeg boede centralt på Manhattan, ikke langt fra min arbejdsplads og Bukowskis rundt om hjørnet, kunne det lyde vældig mondænt, men sandheden er, at der findes mange forskellige kvarterer i New York. Min lejlighed, på tredje sal, var netop ikke af den mondæne slags. To værelser, små, et køkken, lille, og et badeværelse på størrelse med et kosteskab. Udsigt til en mur, to meter fra mit køkken -og sovekammervindue og til en mørk og smal gade fra mit stuevindue. Til gengæld var huslejen lige så høj som Empire State Building. Det var ikke den slags lejligheder, der blev vist frem i de glittede boligmagasiner.


Min situation var altså kritisk. Men i og med at jeg opholdt mig så meget på Bukowskis, var det næppe her, at kilden til inspiration skulle have sin oprindelse. Her var det en anden kilde, der tapløb.


Inderst inde vidste jeg udmærket godt, at hvis der ikke skete noget, og det meget snart, skulle jeg se mig om efter et nyt job.


Jeg flyttede blikket og glanede åndsfraværende ind i spejlet bag disken. Det var ikke noget kønt syn. En klipning af det krøllede mørke hår, ville absolut være på sin plads. Skægstubbene i det markerede ansigt pyntede bestemt heller ikke. Det var vel tre dage siden jeg sidst havde barberet mig. De brune øjne, over den lidt for lange lige næse, så noget trætte ud.


Mañana, hvislede jeg hen for mig selv.


Langsomt vendte jeg tilbage til virkeligheden, til Bukowskis halvmørke, cigaretterne, min fadøl og Mike.


Jeg småsludrede med Mike. Vi talte om vind og vejr, men mest om varmen, der nu havde stået på i mere end en måned. Hver weekend var byen stort set affolket. Dem der kunne havde forladt byen. Det var kun turisterne, der vadede bevidstløse og svedende rundt og undrede sig over, at der ikke boede flere mennesker i New York.


Jeg havde lige stillet det tomme glas på bardisken og gjort tegn til at jeg gerne ville have en til, da en meget elegant dame trådte ind ad døren.


Hun havde en hvid sommer-kjole på, med en meget kunstnerisk let svungen blå streg ned over den i hele længden. Dyr sag, altså kjolen; ingen tvivl om det. Hun stillede sig ved baren og bad om en Dry Martini, meget tør, gjorde hun tydeligt opmærksom på. Stemmen var behagelig, uden mislyde, sikkert ikke-ryger.


Mike gennemførte et rituel, han brugte engang imellem, med at skænke gin op i glasset, tage vermouth flasken fra hylden, hive proppen af, føre den henover glasset og derefter bukke tre gange mod Frankrig, inden han satte proppen i igen. Han plumpede den obligatoriske oliven i.


”En meget tør Dry Martini, som ønsket,” meddelte Mike smilende og skubbede glasset hen over bardisken.


Damen rystede på hovedet, uden at fortrække en mine.


Jeg havde forventet at hun ville sætte sig over i en af båsene for at nyde sin kolde drink, men hun blev stående i baren og på et øjeblik var hendes glas tomt. Prompte bestilte hun en ny. Med en rutineret bevægelse fiskede hun en cigaret op af håndtasken, tændte den med en guldlighter og pustede den blå røg direkte op i lampen, der hang over disken. Jeg var lidt ærgerlig over, at jeg ikke havde haft ret i dét med ikke-ryger.


Min ven, bartenderen, kiggede sigende på mig og begyndte at mixe en ny drink til damen og lod mig vente.


Da hun ikke så ud til at ænse nogen af os to flotte mandfolk, studerede jeg hende nærmere, mens min fadøl endelig blev gjort klar.


Hun var i særklasse velskabt. Høj, velplejet og køn. Blond. Sandsynligvis ægte blond. Hvis jeg ikke tog fejl igen. Omkring 30 år, var mit gæt. Hendes velmanicurerede negle og hendes hænder indikerede, at hun sandsynligvis ikke havde haft nogen form for hårdt fysisk arbejde, nogensinde. Hun var heller ikke luder, så meget var helt sikkert. Hendes blå øjne manglede det hårde og kyniske udtryk, de fleste af gadens piger havde. Og escortpigerne med, for den sags skyld.


Med ét drejede hun hovedet i min retning; hun kunne sikkert mærke hvor intenst jeg havde kigget på hende. I stedet for at trække øjnene til mig og kigge den anden vej, valgte jeg at smile stort til hende.


Jeg kunne se, at hun blev overrasket; så overrasket, at hun uvilkårligt gengældte smilet.


”Første gang her?” spurgte jeg venligt.


Bartenderen rystede diskret på hovedet.


”Ja; første gang her,” svarede hun.


Nu var det jo helt tydeligt for mig, at enten løj min ven bartenderen eller kvinden. Dog ville jeg ikke uddybe det nærmere, før én af dem var gået. Jeg håbede bartenderen blev.


Airconditionanlægget kørte på fuldt tryk. Alligevel løb en lille stribe sved ned ad kvindens ene kind. Eller var det en tåre? Livet er fuldt af ubesvarede spørgsmål.


Hun kiggede særdeles olmt på bartenderen, knaldede det tomme glas i disken, vendte brat omkring og marcherede ud ad døren.


Forbløffet så jeg til, mens hun forsvandt.


”Hvad skete der lige nu?” var mit vældigt begavede spørgsmål til kamelvanderen. Jeg havde jo selv set hvad der var foregået; havde faktisk været til stede hele tiden.


”Hun så jeg rystede på hovedet; jeg havde glemt spejlet. Derfor gik hun glip af at lære dig nærmere at kende. Og vær du glad for det!”


Han smilede noget fordækt, mens han sagde den sidste sætning.


”Fortæl!” sagde jeg uden omsvøb og med min mest opfordrende journalistiske stemme.


Jeg tog jakken på. Jeg havde aldrig forstået hvorfor aircon altid stod på 17-18 grader, så man var nødt til at have overtøj på inden døre. Sådan var det overalt, lige fra stormagasiner, restauranter til de mindste kiosker og specialbutikker. Jeg havde flere gange påpeget det overfor Mike, der fuldstændig ignorerede mit ønske om to – tre grader mere. Flere gange havde jeg sagt, at det var en god idé at spare på energien, hvortil han frækt svarede igen, at hvis han sparede tilnærmelsesvis lige så meget på energien som jeg gjorde, ville der være uudholdeligt varmt i lokalet.


Endelig klappede han i, og i tankerne gennemgik jeg det han havde fortalt.


Hun var 35 år, gift med en multimillionær, muligvis milliardær. En stor kanon i oliebranchen. Han havde altid holdt lav profil og var sjældent omtalt i medier eller sladderblade. Passede sig selv og sin unge kone.


For tiden passede han mest sig selv. Han var nemlig i fængsel. Havde svindlet staten for adskillige millioner i skat og andre regnskabsmæssige uregelmæssigheder. Fem år lød dommen på. Det var nu et par år siden. Ifølge bartenderen havde konen i løbet af den tid udviklet en alkoholisme. Hun kom jævnligt på baren, drak et par drinks og gik videre til det næste vandhul. Hvilke barer hun frekventerede, vidste han ikke og hun kom altid på forskellige tidspunkter. Det var nok derfor jeg ikke havde set hende før i dag.


Grunden til at jeg skulle være glad for at hun ikke fik mig på krogen var, at hun havde tendenser til at afpresse sine ofre, når hun vidste tilstrækkeligt meget om dem. Hun fiskede alle steder og der var adskillige ægtemænd, der efter et par hede sammenkomster med hende, kunne mærke det på deres bankkonto. Afpresningen stod kun på i en periode og altid kun en ad gangen. Nogle gange to. Hvis fyren var værd at malke, kunne det ske, at det overlappede til den næste. Et fornuftigt princip, der havde forhindret, at hun var havnet i fedtefadet. Men jeg var ikke rigtig i målgruppen, al den stund, at jeg var ugift.


Jeg tømte mit glas, nikkede til Mike og gik. Da jeg åbnede døren ud til gaden, ramte varmen mig, som gik jeg ind i en mur. Temperaturen var steget til 35 grader på den times tid jeg havde været i den iskolde bar. Jeg fiskede solbrillerne op af brystlommen, løsnede slipset, tog jakken af igen og hængte den over skulderen.









KAPITEL 2


Damen stod ved lyskrydset med ansigtet vendt i min retning. Hun stod i skyggen under en markise, uden for en delikatesseforretning og lækker så hun ud. Hun rettede sig lidt op, da hun så jeg kom ud fra baren. Hun ville snakke, helt sikkert. Snakke med mig. Med drævende skridt gik jeg hen imod hende.


Da jeg var omkring tre skridt fra hende, blændede jeg op for det helt store smil. Et glad genkendelsens smil. Hun gengældte ikke mit strålende smil, kiggede blot mut på mig.


”Har du ventet på mig?” spurgte jeg kækt.


”Giver du en drink? Altså bare ikke på Bukowskis…”


I betragtning af, at jeg vidste, hvor mange penge denne dame måtte være i besiddelse af, forekom det mig besynderligt, at jeg, en fattig journalist, skulle invitere hende på en drink. Men det var vel det gamle kønsrollemønster.


Vi faldt i takt med de andre fodgængere, der i den tiltagende varme, havde sat tempoet lidt ned.


”Har en skønhed som dig et navn?”


”Du kan kalde mig Janis.”


”Ligesom hende Joplin med “Oh, Lord, won’t you buy me a Mercedes Benz?””


“Ja!”


“Men det er altså ikke dit rigtige navn, vel?”


Hun rystede blot på hovedet og spurgte derefter.


”Hvad hedder du, altså sådan rigtigt?”


”Du må gerne kalde mig Charles, hvilket er mit rigtige navn.”


”Ligesom ham den kongelige englænder?”


”Nej, lige som Bukowski, Charles Bukowski. Forfatteren.”


Hun sukkede dybt.


”Lad os gå hen på The Irish,” foreslog jeg.


Der kom jeg også en del. De havde nogle formidable steaks. Og godt mørkt fadøl.


The Irish lignede Bukowskis en hel del, langt smalt rum med bar til venstre og tre båse til højre; men bagest i lokalet var der spisepladser. De irsk grønne farver gav den et autentisk præg.


Vi satte os i en bås. Hun fik sin Dry Martini og jeg en stor, kold, skummende, mørk fadøl.


Hun ville ikke spise, så jeg sprang også over.


”Jeg hører din mand er i fængsel,” indledte jeg konversationen, lige på og hårdt.


Hun stirrede på mig med et rasende udtryk i ansigtet.


”Det er garanteret Mike, den idiot, der har sladret. Men ja, det er rigtigt nok.”


”Besøger du ham tit? Altså din mand,” ville jeg vide.


”Nej, det er lidt besværligt.”


”Hvordan det? Er det ikke bare at møde op. Han er der jo ligesom hele tiden.”


”Jeg skal meddele, at jeg vil besøge ham mindst 72 timer i forvejen. Mærkeligt nok. Han sidder i et såkaldt privat fængsel.”


”Ja, så,” var min eneste kommentar.


Da hun ikke sagde noget i et godt stykke tid, lagde jeg ud igen.


”Hvorfor ventede du på mig?”


”Jeg savnede selskab,” konstaterede hun tørt.


”Jeg er ikke gift,” forsøgte jeg mig, med den hensigt at komme ind på det, Mike havde fortalt mig.


”Nå.”


”Er det ikke vigtigt for dig at vide?” pressede jeg på.


Hun fik et opgivende udtryk i de kønne blå øjne.


”Mike er en nar og render med sladder… og du stiller mange spørgsmål! Jeg tror du er journalist; det er vel noget nær de eneste, der har tid til at sidde og drikke fadøl klokken ti om formiddagen.”


”Tja, hvad skal jeg så mene om dig, der drikker Dry Martinis på samme tidspunkt som mig; og så på en hverdag og tilsyneladende uden nogen anledning. Afhængighed? Kedsomhed? For meget fritid? For mange penge? Et eller flere af disse spørgsmål må givetvis have et positivt svar; og ja, jeg er journalist.”


”Afhængig, mere eller mindre ja. Stort ja til det næste; jeg keder mig ofte. Ja, også rigtig meget fritid. Nej, til det sidste. Min mands midler er båndlagt, så længe han er fængslet. Jeg får udbetalt et lille månedligt bidrag. Så ingen kreditkort.”


I mine øren lød det som ærlig snak, omend ærgerligt for hende.


En umisforståelig håndbevægelse fra mig til tjeneren gjorde, at han omgående kom med nye forsyninger.


Det, at et besøg i et fængsel skulle varsles 72 timer i forvejen, undrede mig. Mig bekendt var det normalt at man ringede eller bedre, sendte en e-mail til fængslet og anmeldte sin ankomst, som så kunne finde sted dagen efter.


”Hvornår skal du besøge din mand igen?”


”I morgen. Han har indvilget i at se mig. Det er ikke altid, han vil mødes med mig.”


”Hvor tit ses i? Sådan cirka?”


”To til tre gange om året.”


”Det er ikke meget, skulle jeg mene. Og hvorfor siger han nej ind i mellem?”


”Jeg ved det ikke. Sådan er det bare.”


Her ville jeg slutte vores møde og undskyldte mig med, at jeg måtte tilbage til redaktionen. Vi tog pænt afsked med hinanden, men aftalte ikke noget nyt møde. Hvis jeg ville se hende igen, kunne jeg jo bare lægge en besked hos Mike og så se om hun dukkede op.


Hun accepterede uden videre min undskyldning.


Jeg tog dog ikke på redak-tionen, men tilbage til Mike. Der var noget jeg måtte tænke over.


Mike kom over med en øl til mig i båsen, mens jeg fandt nummeret til fængslet. Jeg ringede op fra Mikes telefon og bad om at booke et besøg hos Janis’ mand. Den venlige, professionelle stemme, meddelte mig, at det kun kunne lade sig gøre at besøge ham, hvis jeg var i nær familie, var hans advokat eller repræsenterede advokaten. For dette skulle der fremsendes dokumentation, sammen med en anmodning om besøg. Jeg takkede høfligt for oplysningerne og afbrød forbindelsen.









KAPITEL 3


Fængslet var en temmelig stor, fritliggende bygning, fire etager høj og med en gård på den side, hvor hovedindgangen var. Muren var mindst fem meter høj og med pigtråd hele vejen rundt. Komplekset var opført i brune sten og var ualmindelig intetsigende. Arkitektonisk anonymitet.


Private fængsler har en lang historie. Det første, San Quentin, slog dørene op eller rettere i, allerede i 1852. Det overgik dog til staten på et senere tidspunkt. Siden er der med mellemrum etableret flere, men i 1980’erne da privatiseringen for alvor tog fart, kom mange til. I dag udgør private fængsler næsten ti procent af totalen.


Ikke et træ eller en busk var der at spore i nærheden af stedet. Afsvedne græsstrå ved kantstenen, var det eneste det kunne blive til. De øvrige omgivelser var det rene slum.


Jeg havde set hende gå ind. Nu ventede jeg blot på, at hun skulle gå ud igen. Når det skete, ville jeg løbe rundt om bygningen til bagindgangen, sætte mig i min bil og vente. Hvor længe havde jeg ingen anelse om.


På bagsiden af bygningen, hvor min bil holdt parkeret ved et T-kryds, var der en stor port. Stor nok til at lastbiler kunne passere igennem.


Det ville tage mig nogle minutter at nå om på bagsiden, i et normalt løbetempo.


Døren gik op og hun kom ud.


Med det samme satte jeg i løb rundt om hjørnet, for at nå hen til min bil.


Forpustet og let svedende satte jeg mig bag rattet. Da jeg havde fået vejret, tændte jeg en cigaret, mens jeg gav mig til at vente. Solen hamrede ubarmhjertigt ned på bilens tag. Lige nu var jeg faktisk taknemmelig for bilens air condition og den kølighed, det medførte efter et lille stykke tid.


Endelig, efter en halv time, åbnedes porten. En typisk sort regerings-bil, Cadillac Jeep SUV-model, med tonede ruder, trillede langsomt ud.


Kort efter satte den farten voldsomt op. Jeg fik startet motoren, smækkede bilen i gear og fulgte efter så godt jeg kunne, i den lette trafik på dette udsted. Jeg skulle også være forsigtig så de ikke opdagede, at jeg fulgte efter dem, men på den anden side var jeg fuldt ud klar over, at det her var professionelle folk. Derfor sakkede jeg lidt agterud, satte farten op igen, overhalede en bil eller to og faldt så tilbage igen.


Der var stort set ingen boliger i dette område. Kun småvirksomheder, lukkede fabrikker med smadrede vinduesruder. Et trøstesløst apokalyptisk sceneri. Et sted jeg nødigt ville befinde mig efter mørkets frembrud.


For enden af den lange lige, kedsommelige, strækning, var der et lyskryds og den sorte bil drejede til højre rundt om et hushjørne. Lyset skiftede til rødt da jeg nærmede mig, men med en politibil holdende på det andet gadehjørne, ville jeg ikke tage chancen og dreje om hjørnet for rødt lys.


Egentlig var jeg ikke forbavset, da jeg så den samme sorte bil, køre tværs over krydset et øjeblik efter. De havde selvfølgelig opdaget mig. Men hvad værre var, at venstresving var forbudt, og det vidste de selvfølgelig godt. Derfor måtte jeg dreje til højre og køre ind til kantstenen kort efter. Jeg tændte for bilens GPS.


Den sorte bil havde forladt fængslet og i den retning den var kørt, var det mest sandsynligt, at den var på vej til en lufthavn. Hvis han skulle til et andet fængsel, ville de have kørt i en anden retning og så ville det heller ikke være nødvendigt at varsle besøg så lang tid i forvejen. Forudsat, altså, at det var hendes mand, der sad i bilen.


Der var en sandsynlig lufthavn og tre mindre sandsynlige. Den sorte bil havde dog flere muligheder for at nå til den mest sandsynlige af lufthavnene. Det var dog det rene gætværk fra min side.


Jeg fortsatte ligeud og drejede til venstre ved først givne mulighed og fortsatte i moderat tempo mod Francis S. Gabreski Lufthavnen.


Et par kilometer før lufthavnen, kom den sorte bil kørende i modsat retning. Min formodning havde altså været rigtig. Jeg trak ind til siden og fandt min bærbare pc frem. På lufthavnens hjemmeside kunne jeg se, at det var en fælles civil -og militærlufthavn, ejet af amtet. Det gav jo foreløbig meget god mening.


Jeg fortsatte de sidste kedsommelige kilometer til lufthavnen og kørte ind på parkeringspladsen, steg ud og tog mit kamera med.


Henne ved hegnet kunne jeg se nogle civile fly af business jet typen, nogle enkelte militærfly i samme kategori og en mængde sportsflyvemaskiner.


Et af flyene fangede min op-mærksomhed. Det var en Gulfstream, militærgrå, men uden kendingsmærker. De fire andre, to Gulfstream og to Falcon, havde alle kendingsmærker og amerikansk flag malet på fuselagen.


Derfor rettede jeg hele min opmærksomhed omkring dette anonymt udseende fly og gav mig til at vente. Der stod en fire fem andre mennesker, typiske flyspottere, med kameraer monteret med telelinser på længde med Brooklyn Bridge. Selv havde jeg et sølle Canon med en zoom gange 15. Men jeg skulle ikke fotografere noget på særlig lang afstand.


Jeg tog et billede af det militærgrå fly.


I omkring ti minutter, var der roligt. Kun et enkelt fly kørte til startbanen og forsvandt op i den dirrende varme luft. Det var hurtigt ud af syne i nordlig retning.


Døren til den lave bygning, der rummede diverse kontorer og vente-faciliteter, gik op og en dame og to mænd kom ud. De var alle i uniform. Damen i lyseblå skjortebluse og mørkeblå nederdel. Mændene helt i mørkeblåt. Alle havde solbriller på. På deres typiske tasker kunne jeg gætte mig til, at det sikkert var en flybesætning.


Ganske rigtigt, de stilede direkte hen mod den anonymt udseende grå maskine, der stod på forpladsen og kort efter startede motorerne.


Et par minutter senere gik døren igen op ind til bygningen. Denne gang var det to herrer i grå uniformer, der gik med en civilklædt mand imellem sig. Det var tydeligt, at de uniformerede mænd var bevæbnede. Den civile var høj, mørkhåret med enkelte grå stænk, iklædt en lys habit og i håndjern.


Hurtigt hev jeg kameraet op og tog en serie billeder. Der lød også klik fra nogle af de andre kameraer omkring mig. Det beroligede mig lidt, at jeg ikke var den eneste der tog billeder af sceneriet.

